Pupujones d’anneu

Oje
s’anima pranghet.
Bio iscussuras de ischinas
incurbiadas
dae su pesu  ’e sa ruche.
Sa mala sorte
buffat gurpina
uffrande
brentes de creaduras istasias
rucrande
muntones de carenas irghilinias
de feminas bezzas dae sempere.
E chie moricat ideas maccas
-mentosicos pessamentos-
crochit macchighines
dassaos in eredu
dae zente presumia e chene alentu
…beranos che sole e chene frinas.
Oje s’anima pranghet…
Bio
fertas e zovos
pupujones d’anneu
chelu nigheddu
…e tottu a furriu
corriolos de impudos tottu frassos.